Ndikimi i iboprofenit tek jetëgjatësia
Studimet tregojnë se ibuprofeni zgjat jetën e organizmave të thjeshtë, por ende nuk janë bërë studime për efektin tek njeriu
500 vjet më parë, eksploruesi spanjoll Poncé de León mbërriti në Florida. Disa thonë se ai po përpiqej të zbulonte burimin e rinisë së përjetshme. Në ditët tona, studiuesit kanë zbuluar se një ndër ilaçet më të përhapura mund të ndihmojë për të zgjatur jetën e njeriut. Ibuprofeni ka qenë në përdorim që në vitet 1960. Ai përdoret për të ulur dhimbjet, temperaturën dhe ënjtjet. Në eksperimente me organizma të thjeshtë, si krimbat apo mizën e uthullës, biokimisti Michael Polymenis dhe kolegët e tij zbuluan se ibuprofeni ua zgjaste jetën 10-15% këtyre specieve. Studiuesi Polymenis thotë se jo vetëm që u zbulua se ibuprofeni sillte zgjatje jete të këtyre specieve, por edhe një jetë më të shëndetshme. Megjithatë, zoti Polymenis thotë se është ende herët të mendohet se çdokush duhet të fillojë të marrë rregullisht ibuprofen. Më parë duhet të zhvillohen kërkime disa vjeçare për të kuptuar mekanizmin e plakjes tek njeriu dhe ndikimin që mund të ketë ibuprofeni. Po ashtu, nuk është e thënë që një kimikat që jep efekte pozitive tek kafshët do të ketë të njëjtat efekte për njeriun. Bashkautorët e studimit Michael Polymenis dhe Brian Kennedy të Institutit për Kërkime mbi Plakjen pranë Universitetit Texas A&M bashkëpunuan në këto kërkime me studiues të tjerë në Shtetet e Bashkuara dhe Rusi. Rezultatet e studimit janë botuar në revistën shkencore .